ธนชาตใจถึงผ่อนรถ88เดือน
เตรียมโกยดอกเบี้ยลูกค้ายาวแลกลดค่างวดอีก20-25%
10 ส.ค. 2554

เตรียมโกยดอกเบี้ยลูกค้ายาวแลกลดค่างวดอีก20-25%
ธนชาตงัดแคมเปญผ่อนรถนาน 88 เดือน ล่อใจมนุษย์เงินเดือนซื้อรถป้ายแดง
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารได้จัดรายการส่งเสริมการตลาดสำหรับสินเชื่อเช่าซื้อรถยนต์ใหม่ ด้วยแคมเปญ “ผ่อนสบายๆ 88 งวด” ซึ่งถือเป็นการให้ลูกค้าได้ผ่อนค่างวดรถยนต์นานสุดในตลาดขณะนี้ มุ่งจับกลุ่มลูกค้าที่เพิ่งเริ่มทำงานและไม่ต้องการรับภาระจากค่างวดมากนัก สามารถลดค่างวดลงได้ประมาณ 2025% ต่องวด และคาดจะได้รับการตอบรับเป็นอย่างดี เนื่องจากอยู่ในกระแสงานมอเตอร์โชว์และตลาดรถยนต์อยู่ในช่วงขยายตัว 




ทั้งนี้ ตั้งแต่วันนี้ถึงวันที่ 30 เม.ย. 2554 ธนาคารยังได้จัดกิจกรรมส่งเสริมการตลาดด้วยอัตราดอกเบี้ยพิเศษสำหรับแคมเปญใหม่นี้ด้วย ซึ่งหากลูกค้าวางเงินดาวน์ 20% ผ่อน 88 เดือน ดอกเบี้ยเริ่มต้นที่ 4% แต่ธนาคารให้ดาวน์เริ่มต้นได้ที่ 15% ส่วนถ้าเป็นเกณฑ์มาตรฐานดาวน์ 20% ผ่อนค่างวด 48 เดือน ดอกเบี้ยเริ่มต้นที่ 2.5%
นายประพันธ์ กล่าวว่า ธนาคารมีนโยบายที่จะพัฒนาผลิตภัณฑ์ใหม่และจัดกิจกรรมส่งเสริมการตลาดกับทั้งลูกค้าผู้มาทำการเช่าซื้อและดีลเลอร์อย่างต่อเนื่องตลอดทั้งปี เพื่อตอบแทนลูกค้าและคู่ค้าที่ได้ช่วยผลักดันให้ธนาคารเป็นผู้นำในธุรกิจเช่าซื้อได้ตลอด 10 ปี โดยขณะนี้รถใหม่ 1 ใน 5 คันที่วิ่งในท้องตลาดทำการเช่าซื้อกับธนาคาร 
นายธีรชาติ จิรจรัสพร ผู้อำนวยการอาวุโส ฝ่ายพัฒนาผลิตภัณฑ์เช่าซื้อ ธนาคารธนชาต กล่าวว่า แคมเปญใหม่นี้จะช่วยแบ่งเบาภาระค่างวดของผู้เช่าซื้อได้ โดยเฉพาะในช่วงที่ดอกเบี้ยขาขึ้น และลูกค้าอาจมีความกังวลกับการตัดสินใจซื้อรถคันใหม่ เพราะจะช่วยลดค่างวดลงได้ 1 ใน 5 เมื่อเทียบกับระยะเวลาการผ่อนทั่วไปที่ผ่อนกัน 60 เดือน จึงเหมาะสำหรับลูกค้าที่มีรายได้ต่อเดือนเริ่มต้นเพียง 1.5 หมื่นบาท ก็สามารถเป็นเจ้าของรถได้ เพราะค่างวดเริ่มต้นเพียงเดือนละ 6,500 บาทเท่านั้น 
“แคมเปญใหม่นี้คาดว่าจะได้รับการตอบรับเป็นอย่างดี เนื่องจากขณะนี้อุตสาหกรรมรถยนต์ภายในประเทศอยู่ในช่วงขยายตัว มีการคาดการณ์ว่าในปีนี้จะมียอดขายรถยนต์ 8.3-8.7 แสนคัน โดยเฉพาะรถยนต์นั่งขนาดเล็กและขนาดกลาง” นายธีรชาติ กล่าว
แหล่งข่าวจากวงการไฟแนนซ์รถยนต์ เปิดเผยว่า การขยายระยะเวลาผ่อนชำระค่างวดจาก 60 งวด เป็น 88 งวดนั้นไม่กระทบตลาด เพราะดอกเบี้ยอาจดูน้อยก็จริง แต่เมื่อคูณระยะเวลาแล้วสูงกว่าค่างวดปกติ